**Ministru kabineta noteikumu „Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts „Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu” (turpmāk – noteikumu projekts) izstrādāts, lai aktualizētu Ministru kabineta 2014.gada 1.aprīļa noteikumus Nr.173 „Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu” (turpmāk – MK noteikumi Nr.173) , ievērojot ANO Bērnu tiesību komitejas 2016. gada 29. janvāra Noslēguma apsvērumos par Latvijas trešo līdz piekto periodisko ziņojumu CRC/C/LVA/CO/3-5 minēto, kā arī, lai novērstu praksē konstatētās nepilnības.Ņemot vērā to, ka plānotie grozījumi skar vairāk nekā pusi no MK noteikumiem Nr.173, ir izstrādāts jauns noteikumu projekts.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Laika posmā kopš stājušies spēkā MK noteikumi Nr.173, ir notikušas vairākas izmaiņas, kas ietekmē speciālistu mācību bērnu tiesību aizsardzības jomā īstenošanu: - ANO Bērnu tiesību komiteja 2016. gada 29. janvāra Noslēguma apsvērumos par Latvijas trešo līdz piekto periodisko ziņojumu CRC/C/LVA/CO/3-5 (turpmāk – ANO Bērnu tiesību komitejas rekomendācijas) atzinīgi novērtēja tiesu un tiesībaizsardzības iestāžu darbiniekiem, izglītības un veselības aprūpes personālam nodrošinātās mācības bērnu tiesību jautājumos, tomēr izteica bažas par to, ka bērnu tiesību speciālistiem jāapgūst mācību programma par bērnu tiesību aizsardzību tikai viena gada laikā pēc stāšanās darbā un tālāk jāizglītojas tikai reizi piecos gados. Noslēguma apsvērumu 23.punktā Komiteja ieteica dalībvalstij nodrošināt, ka speciālistiem jāapgūst mācību programma par bērnu tiesību aizsardzību pirms stāšanās darbā un jāpiedalās tālākās mācībās vismaz reizi divos gados.- Lai uzlabotu speciālistu zināšanas bērnu tiesību aizsardzības jomā, atbilstoši 2015.gada 6.oktobra Ministru kabineta noteikumiem Nr. 575 “Darbības programmas "Izaugsme un nodarbinātība" 9.2.1. specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām" 9.2.1.3. pasākuma "Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē" īstenošanas noteikumi” tiek īstenots projekts, kura ietvaros izstrādātas un aprobētas profesionālās kvalifikācijas pilnveides izglītības programmas un zināšanu pilnveides izglītības programmas, kā arī izglītības programmu apmācību metodoloģijas speciālo zināšanu bērnu tiesību aizsardzības jomā apgūšanai (turpmāk – ESF projekts). <http://www.lm.gov.lv/lv/nozares-politika/berni-un-gimene/2-aktualitates/specialistu-apmaciba>- 2018.gadā tika veikti grozījumi Bērnu tiesību aizsardzības likuma (turpmāk – BTAL) 5.1 pantā, iekļaujot tajā vēl divas speciālistu grupas, kurām nepieciešamas speciālās zināšanas bērnu tiesību aizsardzības jomā – tiesu izpildītājus un tiesu psiholoģijas ekspertus, kuri veic bērnu psiholoģiskā stāvokļa izpēti, kā arī precizējot BTAL 5.1 panta pirmās daļas 2.punktu, ka speciālās zināšanas bērnu tiesību aizsardzības jomā ir nepieciešamas arī personām, ja tās pašvaldības domes uzdevumā nodrošina juridisko atbalstu bāriņtiesai lēmuma sagatavošanā un citu bāriņtiesai noteikto uzdevumu izpildē.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts neparedz būtiski mainīt kopš 2005.gada ieviesto kārtību, kādā speciālisti apgūst speciālās zināšanas bērnu tiesību aizsardzības jomā. Vienlaikus projekta mērķis ir ņemt vērā jaunākās aktualitātes, kā arī risināt tās problēmas un neskaidrības, kuras tika konstatētas, piemērojot MK noteikumus Nr.173 praksē.Noteikumu projekts paredz:* mainīt speciālo zināšanu pilnveides laika plānojumu, ņemot vērā ANO Bērnu tiesību komitejas rekomendācijas;
* veikt papildinājumus, ņemot vērā ESF projekta rezultātus;
* novērst praksē konstatētās neskaidrības, organizējot apmācības BTAL 5.1 panta 20.punktā minētajiem speciālistiem, un precizēt regulējumu attiecībā uz darba devēja organizētajām apmācībām.

**Speciālo zināšanu apgūšanas un pilnveides laika plānojums**Ņemot vērā ANO Bērnu tiesību komitejas rekomendācijas veicināt to, ka speciālisti speciālās zināšanas apgūst pirms stāšanas darbā, ir iespējami vairāki varianti. Speciālists speciālās zināšanas var apgūt studiju laikā, ja augstākās izglītības iestāde šādu iespēju piedāvā (piemēram, topošie policisti apgūst bērnu tiesību aizsardzības kursu Valsts policijas koledžā). Bāriņtiesu priekšsēdētāji, priekšsēdētaju vietnieki un locekļi, atbilstoši grozījumiem Bāriņtiesu likumā, kas stājušies spēkā 2017.gada 13.jūlijā, mācības apgūst sešu mēnešu laikā pēc ievēlēšanas. Savukārt speciālo zināšanu izglītības programmas ir veidotas tā, lai speciālisti noteiktu zināšanu apjomu apgūtu patstāvīgi, pirms uzsāk klātienes mācības. Attiecībā uz ieteikumu mainīt zināšanu pilnveides apguves biežumu noteikumu projekts paredz, ka speciālisti zināšanas pilnveidos ik pēc diviem gadiem, apgūstot vienu 8 stundu apmācību moduli (patlaban speciālisti zināšanas pilnveido ik pēc 5 gadiem, apgūstot 24 stundu programmu). Noteikumu projektā ir iekļauts pārejas punkts attiecībā uz noteikumu 5.punkta par zināšanu pilnveides izglītības programmas moduļa apgūšanu ik pēc diviem gadiem stāšanos spēkā no 2021.gada 1.janvāra. Praksē tas nozīmē, ka tie speciālisti, kuriem apliecība par 40 stundu programmas apguvi beigsies 2021.gadā vai vēlāk, sākot ar 2023.gadu zināšanas pilnveidos ik pēc diviem gadiem, apgūstot vienu 8 stundu apmācību moduli. Tādejādi ja patlaban speciālisti apgūst 24 stundu mācības piecu gadu periodā, pēc izmaiņām 24 stundu mācības tiks apgūtas 6 gadu periodā, tomēr ar lielāku regularitāti. Visiem speciālistiem, kuriem apliecība par 40 stundu programmas apguvi tiks izdota pēc 2021.gada 1.janvāra, tā būs derīga 2 gadus, un pēc 2 gadiem būs jāapgūst viens zināšanu pilnveides modulis. Netiek mainīta kārtība, ka zināšanas, kas tiek iegūtas, iegūstot augstāko izglītību vai apgūstot citu formālās izglītības programmu, tiek papildinātas pēc pieciem gadiem, ņemot vērā to, ka ne vienmēr persona uzreiz pēc studijām uzsāk darba gaitas.  Ja speciālists atbilst Bērnu tiesību aizsardzības likuma 5.1 panta pirmās daļas 20. punktā noteiktajam, zināšanu papildināšanas biežums un kārtība nemainās – zināšanas jāpapildina ik pēc 5 gadiem. **ESF projekta pilnveidojumi**ESF projekta ietvaros tika izstrādātas un aprobētas programmas dažādu jomu speciālistiem, kā arī metodoloģijas speciālo zināšanu apguvei bērnu tiesību aizsardzības jomā. Izpētes posmā tika veikta mērķa grupu, darba devēju, uzraugošo institūciju, ekspertu, bērnu tiesību aizsardzības izglītības programmu realizēšanā iesaistīto lektoru aptauja. Būtiska nozīme piešķirta tam, kāda veida darbības, tajā skaitā procesuālās, kurās iesaistīti bērni, attiecīgajiem speciālistiem jāveic, kādi lēmumi jāpieņem, vai lēmumu pieņemšanas procesā iesaistīti bērni, vai bērna viedokli noskaidro tieši vai pastarpināti.Katrai mērķa grupai, izmantojot B.Blūma (*B.Bloom*) taksonomijas metodi, noteikts nepieciešamo prasmju apguves līmenis, sākot ar prasmi iegūtās zināšanas pielietot līdz sintēzes un novērtēšanas prasmju apguvei.Izstrādāto programmu mērķis ir, izmantojot interaktīvas metodes, nostiprināt konkrētai mērķgrupai nepieciešamas teorētiskās zināšanas bērnu tiesību aizsardzības jomā un attīstīt iegūto zināšanu lietošanas, analīzes, sintēzes prasmes, kas palīdz veidot bērna individuālajai situācijai un īpatnībām atbilstošu cieņpilnu saskarsmi; atpazīt bērna vajadzības un sniegt tam nepieciešamo atbalstu, pieņemot bērna interesēm visatbilstošākos lēmumus; plānot efektīvu starpinstitucionālo sadarbību; efektīvi izmantot procesuālos līdzekļus, lai nodrošinātu no prettiesiskām darbībām cietušo bērnu tiesību aizsardzību utt. Ņemot vērā to, ka ESF projekta rezultātā izglītības iestādēm ir pieejami ne vien jauni izglītības programmu paraugi, bet arī mācību metodoloģijas zināšanu apguvei, noteikumu projekts paredz, ka tie tiek apstiprināti ar labklājības ministra rīkojumu un izglītības iestādes tos ņem vērā, izstrādājot savas izglītības programmas. **Mācības BTAL 5.1 panta 20.punktā minētajiem speciālistiem**MK noteikumu Nr.173 darbības laikā tika konstatētas neskaidrības ar darba devēja organizēto mācību nodrošināšanu. Viens no mācību organizēšanas veidiem bija darba devēja organizētas mācības, balstoties uz tajā pašā iestādē nodarbināto speciālistu profesionālajām spējām, t.i., speciālisti ar lielāku pieredzi un plašākām zināšanām bērnu tiesību aizsardzības jomā mācīja savus kolēģus. Tāpat bija situācijas, kad darba devējs piesaistīja kādu izglītības iestādi, lai apmācītu savus speciālistus. Bija arī gadījumi, kad speciālisti, kas minēti BTAL 5.1 panta20.punktā, apguva 8 stundu mācību programmu vai 40 stundu profesionālas kvalifikācijas programmu kādā izglītības iestādē. MK noteikumos nebija skaidri atrunātas prasības lektoriem, kas īsteno darba devēja mācības. Praktiskajās situācijās nebija arī skaidrs, pēc kāda modeļa būtu nodrošināmas mācības speciālistiem, kuriem nav darba devēja (piemēram, individuāli praktizējošie juristi). Noteikumu projektā plānots precīzāk atrunāt iespējamos mācību variantus speciālistiem, kas minēti BTAL 5.1 panta 20.punktā, nodalot divus iespējamus zināšanu apguves variantus – izglītības iestādes organizētās mācības un darba devēja organizētās mācības. Izglītības iestādes organizētais mācību kurss ir mācības, kuru īstenošanai darba devējs piesaista pasniedzējus no izglītības iestādes vai speciālists apmeklē mācības, kas organizētas izglītības iestādē. Šajā gadījumā uz izglītības iestādi un pasniedzējiem attiecas visas tās pašas prasības, kādas ir, īstenojot profesionālās kvalifikācijas izglītības programmu. Darba devēja organizētais mācību kurss ir mācības, kas tiek organizētas, balstoties uz nodarbināto profesionālajām spējām. Šajā gadījumā personām, kas vadīs šīs mācības, noteikumu projektā ir izvirzītas tikai prasības attiecībā uz izglītību un pieredzi, bet darba devējs ir tas, kurš izvērtē speciālista spējas un prasmes šādas mācības nodrošināt. Par darba devēja nodrošinātām mācībām apliecības neizdod, bet veic atzīmi personas lietā. Gadījumā, ja persona maina darba vietu, tai ir tiesības lūgt iepriekšējam darba devējam izziņu par mācību apgūšanu. Izglītības iestādes un ministriju padotības iestādes, kuru nolikumos ir paredzēts veikt izglītojošo darbu, ar Valsts bērnu tiesību aizsardzības inspekciju (turpmāk – VBTAI) saskaņo izglītības programmu vai mācību kursu. Darba devējs ar VBTAI saskaņo mācību kursu. Ja mācības plānots īstenot pašvaldības izglītības iestāžu tehniskajiem darbiniekiem, dokumentus saskaņošanai var iesniegt attiecīgās pašvaldības izglītības pārvalde. VBTAI iesniedz iesniegumu ar lūgumu saskaņot programmu (sagatavots brīvajā formā); pasniedzēju sarakstu un pasniedzēju izglītību, kvalifikāciju un profesionālo pieredzi apliecinošos dokumentus: akadēmiskās augstākās izglītības diploma kopija vai otrā līmeņa profesionālās augstākās izglītības diploma kopija; pasniedzēja Curriculum Vitae (ieteicams Europass formātā). Plānojot pasniedzēju komandu, ņem vērā pasniedzējam noteikto nepieciešamo kvalifikāciju katrai no tēmām. Piemēram, tēmā “Nepilngadīgais kriminālprocesā, civilprocesā, administratīvajā procesā un administratīvo pārkāpumu procesā” pasniedzējs vada mācības par tām jomām, kur viņam ir attiecīgas zināšanas un iemaņas (piem., pasniedzējs ar darba pieredzi pašvaldības policijā var lasīt tēmu par nepilngadīgo administratīvo pārkāpumu procesā).Līdz šim praksē bija neskaidrības, kādas mācības būtu nepieciešamas bāriņtiesu locekļu palīgiem un citiem Bāriņtiesu likuma 8.panta otrajā daļā minētajiem darbiniekiem bāriņtiesas darba nodrošināšanai, kuri praksē veic līdzīgas funkcijas kā bāriņtiesu locekļi, un juristiem, kuri pārstāv bērna vai vecāka intereses valsts vai pašvaldību institūcijās, tiesās un citās tiesībaizsardzības iestādēs. Noteikumu projekts precizē, ka, ņemot vērā šo grupu nozīmi, viņi apgūst speciālās zināšanas 40 st. apjomā. Patlaban Bērnu tiesību aizsardzības likuma 5.1 panta pirmajā daļā ir jau iekļautas vairākas juristu specialitātes, kurām nepieciešams apgūt speciālās zināšanas bērnu tiesību aizsardzības jomā – tie ir tiesneši, prokurori, advokāti. Tomēr personas, kas ir ieguvušas juridisku izglītību un sniedz maksas pakalpojumus, pārstāvot vienu no bērna vecākiem tiesā (piemēram, lietās par laulības šķiršanu, par uzturlīdzekļiem, par saskarsmi utt.) vai bāriņtiesā, vai nevalstisko organizāciju pārstāvji, kas nodrošina bezmaksas kvalificētu juridisku palīdzību ģimenēm ar bērniem, kas ekonomisku apsvērumu dēļ nevar atļauties samaksu par advokāta pakalpojumiem, visbiežāk apgūst 8 stundu mācību kursu. Tādejādi praksē tiesneši, prokurori un advokāti apgūst specializētu mācību programmu 40 stundu apmērā, savukārt juristi, kuri pārstāv bērna vai vecāka intereses valsts vai pašvaldību institūcijās, tiesās un citās tiesībaizsardzības iestādēs, apgūst tikai 8 st. vispārējo mācību programmu, kas nesniedz pietiekamas zināšanas un prasmes atbilstoši viņu veiktajiem pienākumiem. Noteikumu projekts paredz noteikt vienādas prasības un vienādu kārtību, kā tiek apgūtas speciālās zināšanas bērnu tiesību aizsardzības jomā, visiem juridisko profesiju pārstāvjiem, neatkarīgi no specialitātes. Tādejādi tiks sekmēta bērna labāko interešu ievērošana un veicināta dažādu jomu speciālistu vienotā izpratne par bērna labākajām interesēm. Noteikumu projekts paredz, ka speciālās zināšanas bērnu tiesību aizsardzības jomā 40 stundu apmērā apgūst Valsts bērnu tiesību aizsardzības inspekcijas nodarbinātie, ja viņu darbības rezultātā tiek vai var tikt skartas bērna tiesības un tiesiskās intereses. VBTAI amatpersonas ir arī personas, kuru amata pienākumu veikšana tieši nav saistīta ar konkrētu bērnu tiesību un interešu ievērošanu, piemēram, projekta vadošais finansists. Vienlaikus VBTAI funkciju bērnu tiesību aizsardzībā veikšanā ir iesaistīti darbinieki, kuriem nav amatpersonas statusa, bet kuru darba pienākumi ir tieši saistīti ar konkrētu bērnu interešu ievērošanu. Tāpat VBTAI Ģimeņu ar bērniem atbalsta departamentā darba pienākumus veic Bērnu un pusaudžu uzticības tālruņa referenti, kuriem nav amatpersonas statuss, bet kuru galvenais uzdevums ir sniegt psiholoģisko palīdzību bērniem un pusaudžiem, kuri nonākuši dažādās krīzes situācijās. Lai sniegtu palīdzību bērniem un bērnu likumiskajiem pārstāvjiem, referentiem ir nepieciešamas specifiskas zināšanas saskarsmē ar bērniem, kā arī izpratne par vardarbību pret bērniem un tās radītajām sekām. Vienlaikus referentiem nepieciešamas zināšanas un izpratne par institūciju sadarbību bērnu tiesību pārkāpumu gadījumos, lai tiktu nodrošināta kvalitatīva un savlaicīga palīdzība bērniem un viņu ģimenēm. Vienlaikus noteikumu projekts papildināts ar normu, ka pasniedzēja praktiskās iemaņas tiek uzskatītas par atbilstošām, ja pasniedzējam ir praktiska vismaz trīs gadu darba pieredze atbilstošajā nozarē iepriekšējo piecu gadu periodā pirms mācību vadīšanas sākuma, jo līdz šim MK noteikumos Nr.173 izvirzītas prasības pasniedzējiem tika dažādi interpretētas. Attiecībā uz šo punktu ir noteikts pārejas periods līdz 2021.gada 1.janvārim. Pārejas punkts nepieciešams tādēļ, ka pasniedzējiem, kas pat laban pasniedz ar VBTAI saskaņotās programmas, iepriekš netika noteikti konkrēti laika periodi, lai viņu praktisko pieredzi uzskatītu par atbilstošu. Pasniedzēju praktisko pieredzi un teorētiskās zināšanas vērtē atbilstoši pasniedzēju izglītību, kvalifikāciju un profesionālo pieredzi apliecinošajiem dokumentiem. Piemēram, tas var būt īss pasniedzēja darba pienākumu apraksts, no kura būtu iespējams secināt, ka pasniedzējs, veicot darba pienākumus, ir risinājis mācību tēmās norādītos jautājumus. Pasniedzējs vada apmācības par tām jomām, kur viņam ir attiecīgas zināšanas un iemaņas. Nepieciešamības gadījumā pasniedzēji sadarbojas. Piemēram, pasniedzējs ar darba pieredzi pašvaldības policijā var lasīt tēmu par nepilngadīgo administratīvo pārkāpumu procesā, savukārt pasniedzējs ar darba pieredzi Valsts policijā – par nepilngadīgo kriminālprocesā. |
| 3. | Projekta izstrādē iesaistītās institūcijas un publiskas personas kapitālsabiedrības | VBTAI |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecas uz BTAL 5.1 pantā minētajiem speciālistiem. Noteikuma projektā minētās izglītības programmas sekmēs speciālistu zināšanu pilnveidošanu bērnu tiesību aizsardzības jomā. Netieši tiesiskais regulējums varētu ietekmēt bērnus Latvijā, veicinot to tiesību ievērošanu un pārkāpumu pret bērniem prevenciju. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | MK noteikumos Nr. 173 tika iekļautas tiesību normas, kas izriet no Eiropas Parlamenta un Padomes 2011. gada 13. decembra Direktīvas 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI. Noteikumu projektā iekļautas tās pašas normas. |
| 2. | Citas starptautiskās saistības | ANO Bērnu tiesību komitejas 2016. gada 29. janvāra Noslēguma apsvērumos par Latvijas trešo līdz piekto periodisko ziņojumu CRC/C/LVA/CO/3-5 23. rekomendācija: “Komiteja iesaka dalībvalstij nodrošināt, ka speciālistiem jāapgūst mācību programma par bērnu tiesību aizsardzību pirms stāšanās darbā un jāpiedalās tālākās mācībās vismaz reizi divos gados.” |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| A | B | C | D |
| Attiecīgā ES tiesību akta panta numurs.  | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta. | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. |
| 23.panta 3.punkts. | Noteikumu projekta 5. un 6.punkts | Atbilst. | Neparedz stingrākas prasības kā Direktīva. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādi un iespēju sniegt priekšlikumu sabiedrība tika informēta Labklājības ministrijas mājaslapā.  |
| 2. | Sabiedrības līdzdalība projekta izstrādē | Par noteikumu projekta izstrādi un iespēju sniegt priekšlikumu sabiedrība tika informēta Labklājības ministrijas mājaslapā, informāciju ievietojot 2019.gada 6.septembrī. |
| 3. | Sabiedrības līdzdalības rezultāti |  Iebildumi un priekšlikumi par noteikumu projektu netika saņemti.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VBTAI |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neietekmē. |
| 3. | Cita informācija | Nav |

Labklājības ministre R.Petraviča

Boļšakova, 67782956

viktorija.bolsakova@lm.gov.lv